[{"text_idx": "#000000", "text": "Ry\u2019n ni wedi cadw ffeiliau a elwir yn cwcis ar eich dyfais."}, {"text_idx": "#000002", "text": "Byddem hefys yn hoffi cadw rhai cwcis i\u2019n helpu ni:"}, {"text_idx": "#000004", "text": "Derbyn cwcis angenrheidiol yn unig"}, {"text_idx": "#000007", "text": "Mae\u2019r Anifail-Ysbiwyr wedi cyrraedd! Anifail-Ysbiwyr \u2013 llu o greaduriaid clyfar sy\u2019n barod i ddatrys pob math o droseddau! Mae\u2019r criw hwn o ffrindiau blewog, llithrig a phluog wedi eu hyfforddi\u2019n arbennig i ddefnyddio\u2019u sgiliau a\u2019u greddf naturiol i ddatrys dirgelion \u2013 gyda dogn enfawr o hwyl ar hyd y ffordd. Gadewch i\u2019ch plant ddefnyddio\u2019u dychymyg wrth ddatrys dirgelwch yn eu llyfrgell leol dros wyliau\u2019r haf gyda Sialens Ddarllen yr Haf 2017! Fe fyddan nhw hyd yn oed yn casglu rhai sticeri drewllyd ar hyd y ffordd! Wrth ddarllen dros yr haf, byddant yn gweithio gyda\u2019r Anifail-Ysbiwyr \u2013 y casgliad mwyaf cw\u0302l o ddatryswyr drygioni welsoch chi erioed!"}, {"text_idx": "#000009", "text": "Mae darllen plant yn gallu gostwng yn ystod gwyliau\u2019r haf hir os nad ydyn nhw\u2019n cael mynediad rheolaidd at lyfrau ac anogaeth i ddarllen er mwyn pleser. Gall hyn fod yn broblem i ysgolion ar ddechrau\u2019r tymor newydd, ond mae Sialens Ddarllen yr Haf yn gallu helpu drwy ddenu tri chwarter miliwn o blant o bob rhan o\u2019r DU i lyfrgelloedd dros yr haf. Hwn yw\u2019r unig weithgaredd darllen sy\u2019n rhad ac am ddim, yn cynnwys cynifer o blant, yn cyflwyno teuluoedd i\u2019w llyfrgell leol, yn annog plant i ddewis llyfrau\u2019n rhydd ac yn annibynnol, ac sydd hefyd yn cael ei gymeradwyo gan rieni, athrawon a Llywodraeth Cymru."}, {"text_idx": "#000011", "text": "\u201cRwy\u2019n falch iawn o gael lansio Sialens Ddarllen yr Haf 2017 yng Nghymru. Mae\u2019r her yn cipio dychymyg plant gyda\u2019r thema a ddewiswyd, a gall hyn helpu plant i fwynhau darllen er mwyn pleser."}, {"text_idx": "#000012", "text": "\u201cRydym yn gwybod bod sgiliau darllen a llythrennedd yn hanfodol ar gyfer llwyddiant yn ddiweddarach mewn bywyd, ac mae\u2019r ymgyrch hon yn helpu plant a theuluoedd i ymgysylltu a\u0302 dysgu a diwylliant mewn ffordd hwyliog. Rwy\u2019n annog pob teulu i ymweld a\u0302\u2019u llyfrgell leol yr haf hwn i gymryd rhan.\u201d"}, {"text_idx": "#000013", "text": "Trefnir y Sialens ar y cyd rhwng yr elusen The Reading Agency a llyfrgelloedd cyhoeddus, ac fe\u2019i cefnogir yng Nghymru gan y Cyngor Llyfrau a Llywodraeth Cymru. Sialens Ddarllen yr Haf mewn llyfrgelloedd \u2013 sy\u2019n cael ei chynnal ers 19 mlynedd bellach \u2013 yw\u2019r brif raglen i hybu darllen er mwyn pleser ar gyfer plant oedran cynradd. Yr haf diwethaf, cymerodd mwy o blant Cymru nag erioed ran yn y sialens \u2013 39,222 ohonynt, gyda 44% yn fechgyn \u2013 gan ddarllen o leiaf chwe llyfr a fenthycwyd o\u2019u llyfrgell leol. Mae pob un o awdurdodau lleol Cymru\u2019n cynnig cyfle i ymuno yn yr hwyl."}, {"text_idx": "#000014", "text": "Bob blwyddyn mae\u2019r Sialens yn cynnig thema newydd, a\u2019r thema eleni yw Anifail-Ysbiwyr a ddarluniwyd gan yr arlunydd arobryn Tony Ross. Caiff plant rhwng 4 a 12 oed eu hannog i ddarllen chwech neu ragor o lyfrau o\u2019u dewis eu hunain yn ystod gwyliau\u2019r haf; gyda phob math o bethau difyr i\u2019w hannog ymlaen, mae miloedd o blant yn edrych ymlaen at gymryd rhan yn yr hwyl. Mae athrawon yn sylwi bod plant sy\u2019n cymryd rhan yn y Sialens yn dychwelyd i\u2019r ysgol ym mis Medi yn ddarllenwyr mwy rhugl a hyderus."}, {"text_idx": "#000015", "text": "Galwch draw yn eich llyfrgell leol, neu ewch i .uk am ragor o wybodaeth."}]